‘মানুষ থেকে সাবধান থাকুন’
October 6th, 2016 at 10:42 pm
এস. কে. সিদ্দিকী, ঢাকা: খাদিজাকে কোপায়নি বদরুল। কোন ছাত্রলীগ নেতাও কোন নিরীহ ছাত্রীকে কোপায়নি। কোন প্রেমিক কোপায়নি কোন প্রেমিকাকে। এমনকি কোন আশ্রয়দাতাকেও কোন আশ্রিত জর্জরিত করেনি চাপাতির কোপে কোপে।
কোন স্কুল শিক্ষক কোপায়নি কোন কলেজ শিক্ষার্থীকে। কোন লজিং মাস্টার তার আদরের ছাত্রীকে কোপাতে পারে না। শিক্ষা প্রতিষ্ঠান, ক্যাম্পাস, পুকুর পাড়, এসব এলাকায় কোপাকোপি অসম্ভব।
স্বনামধন্য কোন সরকারী বিশ্ববিদ্যালয়ের অর্থনীতি বিভাগের শেষ বর্ষের কোন ছাত্র স্নাতক পড়ুয়া কোন পরীক্ষার্থীকে কোপায়নি। কোন কসাই কোন মানবীকে গরু-ছাগল-ভেড়া মনে করে তার খুলি ভাঙতে চায়নি ধারালো অস্ত্রের আঘাতে।
ঠান্ডা মাথার কোন খুনী গরু জবাইয়ের কথা বলে ২৬০ টাকা দিয়ে চাপাতি কেনেনি, কিনে তা দিয়ে পূর্ব পরিকল্পনা মোতাবেক চেষ্টা করেনি কোন হত্যাকান্ড ঘটাতে। পুরুষতান্ত্রিক সমাজের কোন ভাগ্য নিয়ন্তা কিন্তু কোন অসহায় নারীকে কোপায়নি কোন দিন।
রাজনৈতিক প্রতিপক্ষরা নিজেদের মাঝে এসব কোপাকোপির চর্চা করে না একদমই। এই বাংলায় কখনোই ‘রগকাটা’ কোন ছাত্র সংগঠন ছিলো না। না, কোন ধর্মপ্রাণ কখনো কোন নাস্তিককে কোপায়নি। কোন চরমপন্থী কখনো কুপিয়ে মারেনি কোন ধার্মিক ব্যক্তিকে। কোন নিষ্পাপ গৃহবধূ বা সন্তানের জননীকে কখনো কোপায়নি দুর্বৃত্তরা। এখানে কখনো কোপ খায়নি বাউল, ফকির, নিরীহ ভিক্ষুক বা লালন ভক্ত। কখনোই কোন সন্ত্রাসী বা নেশাখোরের দল কুপিয়ে মারেনি কোন সাংবাদিক দম্পতি বা সস্ত্রীক পুলিশ ডিআইজিকে।
এসব মিথ্যে কথা।
সত্য হলো, মানুষ মানুষকে কুপিয়েছে। মানুষ মানুষকে কোপায়। আপনারা যারা মানুষ নন, তারা জেনে রাখুন, মানুষ মানুষকে কোপায়। আপনারা যারা মানুষ নন, তারা মানুষ থেকে সাবধান থাকুন, নিরাপদ দূরত্ব বজায় রাখুন। আর পাঠকদের মধ্যে যারা মানুষ, সত্য বলার অপরাধে দয়া করে আমাকে কোপাবেন না!
আরেকটা কথা বলে রাখি, ভ্যানগগ নামক কোন পেইন্টার কিন্তু কখনোই নিজের কান কেটে প্রেমিকাকে উপহার দেননি; তবে লোকমুখে শোনা যায়, প্রেমিকার কোন তুচ্ছ প্রস্তাব প্রত্যাখ্যান করায় রাগান্বিত প্রেমিকার ছুরির মুখে ভ্যানগগ একবার তার একটি কান হারিয়েছিলেন।
সম্পাদনা: তুসা